## L’exposició ‘Clàssics i moderns’ en el Museu de Belles Arts de València proposa un viatge per cinc segles d’art amb les obres mestres de la Col·lecció BBVA

*** La mostra, que arreplega 84 obres de 71 artistes, es podrà visitar en el centre museístic valencià fins al 15 de febrer de 2026**

El Museu de Belles Arts de València (MuBAV) i BBVA presenten l’exposició ‘Clàssics i moderns’, que reunix una selecció d’obres mestres de la Col·lecció BBVA emmarcades entre el segle XVI i principis del XX, en la qual es podran vore creacions de 71 artistes com Goya, Pantoja de la Cruz, Murillo, Van Dyck, Sorolla o Zuloaga, entre molts altres.

La mostra, que es podrà visitar fins al 15 de febrer de 2026, ha sigut presentada per la secretària autonòmica de Cultura, Pilar Tébar; el director del Museu de Belles Arts de València i comissari de l’exposició, Pablo González Tornel; i el director de la Territorial Est de BBVA, José Manuel Mieres.

Tébar assenyala que la Generalitat “torna a agrair a BBVA la seua generositat en esta segona exposició organitzada juntament amb el Museu de Belles Arts. Gràcies a la contínua col·laboració publicoprivada la cultura valenciana creix, i per a València és un honor acollir esta excepcional col·lecció d’obres mestres de Goya a Zuloaga”.

Per la seua part, el director del Museu de Belles Arts de València, Pablo González Tornel, indica que comissariar ‘Clàssics i moderns’ “ha sigut un regal que m’ha permés investigar un dels fons artístics més rics d’Espanya. Els noms de Murillo, Van Dyck, Goya, Sorolla o Casas proporcionen un panorama complet de l’art dels últims segles”.

“Esta col·lecció inclou, a partir de hui, un nou catàleg en el qual autors de primer nivell han aportat noves perspectives sobre l’art europeu”, assenyala González Tornel.

El director de la Territorial Est de BBVA, José Manuel Mieres, manifesta que a través d’esta exposició BBVA expressa “el seu fort compromís amb la cultura i amb la Comunitat Valenciana, convençuts que l’art i la cultura són el motor que impulsa l’avanç d’una societat més lliure, inclusiva i plena d’oportunitats”.

A més, assegura que esta exposició és “una oportunitat única i irrepetible de poder vore estes obres de la Col·lecció BBVA que normalment no estan exposades públicament de manera conjunta”.

L’exposició, dividida en quatre seccions i composta per 84 pintures, presenta obres creades en un ampli marc cronològic que, a pesar de la distància temporal que les separa, compartixen un mateix codi: el realisme figuratiu que es va definir a Flandes i Itàlia a principis del segle XVI.

Les seues taules i llenços, poblats de reis, déus, llauradores, paisatges i burgesos, narren la construcció d’Europa amb més claredat que qualsevol llibre d’història.

Les edats Moderna i Contemporània es poden explicar en gran manera a través dels fons de la Col·lecció BBVA, configurada al llarg del temps gràcies a la notable labor de mecenatge del banc i que és, hui dia, un dels conjunts artístics privats més importants d’Espanya.

**Un viatge per cinc segles d’art**

La mostra s’articula en quatre seccions, que conviden a un recorregut temàtic i cronològic. La primera secció, ‘El temps dels reis i els déus’, reunix retrats i escenes religioses que mostren com monarques, dinasties i l’Església han utilitzat la imatge com a símbol de prestigi, legitimació i devoció, fent de l’art un instrument essencial al servici del poder i la religió.

Des dels ducs borgonyons als Àustries i els Borbons espanyols, els retrats de Pantoja de la Cruz, Carreño de Miranda, Goya i les obres religioses de Murillo, Van Dyck o Josefa de Óbidos exemplifiquen el poder de la pintura com a llenguatge visual d’autoritat i fe.

La segona de les seccions, ‘El retrat: el ser humà en el centre del món’, està dedicada a la major reivindicació del ser humà per ocupar el seu lloc en el centre de l’univers, ser conegut, reconegut i recordat, això és, el retrat.

La consolidació d’este gènere en l’occident europeu va coincidir amb el naixement de l’humanisme i la puixança econòmica de dos regions del continent, Itàlia i Borgonya, i durant l’Edat Moderna, més enllà dels prínceps, els individus objecte del retrat van ser cada vegada més nombrosos, com ho demostren els retrats de burgesos flamencs efigiats per Mierevelt o els realitzats per Goya o el valencià Agustí Esteve.

‘El triomf dels gèneres: paisatges, naturaleses mortes i costums’ és la tercera secció, en la qual es reunixen vistes, naturaleses mortes i escenes costumistes que van sorgir sense un encàrrec concret, destinats al mercat de l’art i a la nova clientela burgesa.

Obres de Jan Brueghel, Jan Wildens, Melchior de Hondecoeter, Tomás Yepes o Paul de Vos revelen el virtuosisme dels mestres flamencs, holandesos i espanyols en la representació de la naturalesa i la vida diària, amb un realisme que va captivar col·leccionistes de tota Europa.

La quarta i última secció, ‘Els camins de la modernitat’, aborda el trànsit de l’academicisme al realisme i l’arribada de la modernitat, en un període marcat per les transformacions polítiques i socials dels segles XIX i XX.

Les obres de Sorolla, Zuloaga, Regoyos, Rusiñol o Arteta testimonien la pluralitat d’estils que van conviure en l’Espanya contemporània: des del modernisme català i el realisme lluminós valencià fins a la mirada crítica i compromesa dels artistes vinculats a la crisi del 98. L’art, una vegada més, es convertix en espill i crònica d’un temps en canvi.

**La Col·lecció BBVA**

La Col·lecció BBVA està composta per més de 9.000 peces que comprenen un ampli període historiogràfic, des del segle XV fins a l’actualitat. Dins dels seus fons destaquen els segles XVII, XVIII i XIX, representats mitjançant una extraordinària selecció d’obres d’art, principalment de les escoles holandesa, flamenca i espanyola, amb peces de Goya, Van Dyck, Snayers, Pickenoy, Pantoja de la Cruz, Carreño de Miranda o Murillo.

A més, l’art del segle XX és un gran focus d’interés, per la qual cosa també compta amb una considerable presència d’artistes reconeguts internacionalment com Santiago Rusiñol, María Blanchard, Joan Miró, Yves Tanguy, Antonio López, Antoni Tàpies o Miquel Barceló, entre molts altres.

La vocació de la Col·lecció BBVA ha sigut sempre la de conservar, estudiar i acostar la seua col·lecció al públic més ampli possible. Per a fer-ho, les peces es mostren físicament i digitalment en diferents escenaris, com a exposicions temporals i mitjançant depòsits en museus.

Així mateix, l’entitat fomenta la investigació i catalogació científica de les seues obres, i és el punt de partida que permet mamprendre la difusió d’este extens patrimoni, des del convenciment que art i cultura són elements clau per a millorar la vida de les persones.

Fecha: 13/11/2025